PATVIRTINTA

Valstybės sienos apsaugos tarnybos

prie Lietuvos Respublikos vidaus

reikalų ministerijos vado

2019 m. spalio 25 d. įsakymu Nr. 4-482

**PRETENDENTŲ ATRANKOS Į VALSTYBĖS SIENOS APSAUGOS**

**TARNYBOS PRIE LIETUVOS RESPUBLIKOS VIDAUS REIKALŲ MINISTERIJOS ĮVADINIO MOKYMO KURSUS TAISYKLĖS**

**I SKYRIUS**

**BENDROSIOS NUOSTATOS**

1. Pretendentų atrankos į Valstybės sienos apsaugos tarnybos prie Lietuvos Respublikos vidaus reikalų ministerijos įvadinio mokymo kursus taisyklės (toliau – taisyklės) nustato asmenų, pageidaujančių mokytis Valstybės sienos apsaugos tarnybos prie Lietuvos Respublikos vidaus reikalų ministerijos (toliau – tarnyba) įvadinio mokymo kursuose, bendrojo fizinio parengimo reikalavimų, bendrųjų gebėjimų vertinimo ir pretendentų konkursinės eilės sudarymo metodiką.
2. Pretendentų atrankos į tarnybos įvadinio mokymo kursus tikslas – atrinkti pretendentus, siekiančius mokytis tarnybos įvadinio mokymo kursuose.
3. Taisyklėse vartojamos sąvokos atitinka Lietuvos Respublikos vidaus tarnybos statute (toliau – Statutas) vartojamas sąvokas.
4. Tarnybos įvadinio mokymo kursus organizuoja tarnybos Pasieniečių mokykla.
5. Taisyklės nereglamentuoja kitų institucijų įvadinio mokymo kursų kursantų atrankos procesų, kai šiuos kursus bendradarbiavimo tarp institucijų pagrindu organizuoja ir vykdo tarnybos Pasieniečių mokykla.

**II SKYRIUS**

**ATRANKOS ETAPAI**

1. Nustatomi šie pretendentų atrankos į tarnybos įvadinio mokymo kursus etapai:
	1. personalo poreikio nustatymas. Tarnybos personalo, baigusio įvadinio mokymo kursus, poreikį nustato tarnybos Personalo valdyba. Nustatytas personalo poreikis svarstomas Valstybės sienos apsaugos tarnybos prie Lietuvos Respublikos vidaus reikalų ministerijos strateginio planavimo ir valdymo tobulinimo bei logistikos komisijos posėdyje ir tvirtinamas tarnybos vado įsakymu;
	2. atrankos vykdymo datų nustatymas. Tarnybos Personalo valdybos Mokymo skyrius, įvertinęs metinį mokymo renginių intensyvumą, galimą pretendentų tikrinimo laikotarpį ir kitus svarbius aspektus, nustato pretendentų prašymų išduoti siuntimus į įvadinio mokymo kursus pateikimo pradžią ir pabaigą, bendrojo fizinio parengimo reikalavimų patikrinimo, bendrųjų gebėjimų vertinimo ir pretendentų konkursinės eilės sudarymo datas, atrinktų pretendentų sąrašo paskelbimo datą ir suderinęs su tarnybos Pasieniečių mokykla – įvadinio mokymo kursų pradžią. Atrankos vykdymo datos tvirtinamos tarnybos vado įsakymu;
	3. informacijos apie atranką viešinimas. Tarnybos vadui patvirtinus tarnybos personalo, parengto pagal įvadinio mokymo programas, poreikį ir atrankos į įvadinio mokymo kursus vykdymo datas, tarnybos Prevencijos skyrius ir tarnybos Pasieniečių mokykla organizuoja ir vykdo priemones, susijusias su atrankos vykdymo viešinimu ir pasieniečio profesijos populiarinimu, siekiant sudominti kuo daugiau galimų pretendentų;
	4. pretendentų prašymų išduoti siuntimus mokytis tarnybos įvadinio mokymo kursuose pateikimas, dokumentų tvarkymas. Pretendentų prašymai išduoti siuntimus mokytis tarnybos įvadinio mokymo kursuose pateikiami vadovaujantis Lietuvos Respublikos vidaus reikalų ministro valdymo srities statutinių įstaigų vidaus tarnybos sistemos pareigūnų rengimo ir tarnybos organizavimo taisyklėmis, patvirtintomis Lietuvos Respublikos vidaus reikalų ministro 2019 m. liepos 22 d. įsakymu Nr. 1V-645 „Dėl Lietuvos Respublikos vidaus tarnybos statuto įgyvendinimo Lietuvos Respublikos vidaus reikalų ministro valdymo srities statutinėse įstaigose“. Prašymo ir dokumentų pateikimo tvarka aprašyta III skyriuje;
	5. pretendentų atitikties reikalavimams patikrinimas vykdomas vadovaujantis Lietuvos Respublikos vidaus reikalų ministro valdymo srities statutinių įstaigų vidaus tarnybos sistemos pareigūnų rengimo ir tarnybos organizavimo taisyklėmis, patvirtintomis Lietuvos Respublikos vidaus reikalų ministro 2019 m. liepos 22 d. įsakymu Nr. 1V-645 „Dėl Lietuvos Respublikos vidaus tarnybos statuto įgyvendinimo Lietuvos Respublikos vidaus reikalų ministro valdymo srities statutinėse įstaigose“, Vidaus tarnybos sistemos pareigūnų fizinio pasirengimo reikalavimais ir atitikties šiems reikalavimams tikrinimo tvarkos aprašu, patvirtintu Lietuvos Respublikos vidaus reikalų ministro 2019 m. sausio 15 d. įsakymu Nr. 1V-55 „Dėl Lietuvos Respublikos vidaus tarnybos statuto įgyvendinimo“, ir šiomis taisyklėmis. Atitikties bendrojo fizinio parengimo reikalavimams patikrinimo organizavimo, bendrųjų gebėjimų vertinimo ir pretendentų konkursinės eilės sudarymo tvarka aprašyta IV skyriuje;
	6. siuntimų mokytis tarnybos įvadinio mokymo kursuose išdavimas. Pretendentams, laimėjusiems atranką ir atitinkantiems Statute nustatytus ir šiose taisyklėse aprašytus reikalavimus, išduodamas siuntimas mokytis tarnybos įvadinio mokymo kursuose.

**III SKYRIUS**

**DOKUMENTŲ PATEIKIMO TVARKA**

1. Pretendentai, pageidaujantys dalyvauti atrankoje į tarnybos įvadinius mokymo kursus, el. paštu stok@vsat.vrm.lt pateikia šiuos dokumentus:
	1. prašymą dėl siuntimo į įvadinius mokymo kursus išdavimo ir sutikimą (pasirašytą, skenuotą ar fotografuotą) būti tikrinamam valstybės informacinėse sistemose ir registruose (kai būtina, ir kriminalinės žvalgybos subjektų informacinėse sistemose) (1 priedas);
	2. užpildytą anketą „MS Word“ formatu (gyvenimo aprašymą) (2 priedas);
	3. asmens tapatybę patvirtinantį dokumentą (skenuotą ar fotografuotą);
	4. aukštąjį universitetinį arba neuniversitetinį išsilavinimą patvirtinantį dokumentą ir jo priedus (skenuotą ar fotografuotą);
	5. galiojantį anglų kalbos lygį patvirtinantį pažymėjimą, Lietuvos Respublikos vidaus reikalų ministro nustatyta tvarka išduotą Akredituotų asmenų, turinčių teisę tikrinti pretendentų į valstybės tarnautojų pareigas anglų, prancūzų ir vokiečių kalbų mokėjimą (skenuotą ar fotografuotą);
	6. vairuotojo pažymėjimą, pažymintį teisę vairuoti B kategorijos transporto priemones (jei turi) (skenuotą ar fotografuotą);
	7. jei pretendentas atliko nuolatinę privalomąją pradinę karo tarnybą ar baigė bazinius karinius mokymus, tai patvirtinančius dokumentus (skenuotus ar fotografuotus).
2. Informacija pretendentams apie dokumentus, reikalingus siuntimui į tarnybos įvadinio mokymo kursus gauti, pateikiama internetiniuose puslapiuose [www.pasienis.lt](http://www.pasienis.lt) ir [www.pasienietis.lt](http://www.pasienietis.lt).
3. Pretendentai reikalingų dokumentų (išskyrus 1 ir 2 priedus) originalus pristato tarnybos Pasieniečių mokyklai tik juos priėmus į tarnybos įvadinio mokymo kursus.

**IV SKYRIUS**

**ATITIKTIES BENDROJO FIZINIO PARENGIMO REIKALAVIMAMS PATIKRINIMO ORGANIZAVIMAS, PRETENDENTŲ KONKURSINĖS EILĖS SUDARYMO METODIKA IR SIUNTIMŲ MOKYTIS IŠDAVIMAS**

1. Pretendentų atrankos į tarnybos įvadinio mokymo kursus organizavimo dokumentus rengia tarnybos Pasieniečių mokykla.
2. Pretendentų į tarnybos įvadinio mokymo kursus atranką vykdo tarnybos vado įsakymu sudaryta Pretendentų atrankos komisija, kuri:
	1. atlieka pretendentų bendrojo fizinio pasirengimo reikalavimų patikrinimą;
	2. atlieka pretendentų bendrųjų gebėjimų vertinimą;
	3. sudaro konkursinę pretendentų eilę;
	4. patvirtina ir paskelbia atrinktų pretendentų, kuriems išduodamas siuntimas mokytis tarnybos įvadinio mokymo kursuose, sąrašą.
3. Pretendentas, atvykęs į atranką, turi turėti asmens tapatybę patvirtinantį dokumentą.
4. Atranka vykdoma pagal tarnybos vado įsakymu patvirtintą pretendentų atrankos tvarkaraštį šiuo eiliškumu:
	1. pirmiausiai atliekamas pretendentų bendrojo fizinio pasirengimo reikalavimų patikrinimas. Pretendentams, neišlaikiusiems bendrojo fizinio pasirengimo patikrinimo, toliau dalyvauti atrankoje neleidžiama;
	2. įvertinami pretendento bendrieji gebėjimai (anglų kalbos lygis vertinamas pagal pateiktą galiojantį anglų kalbos lygį patvirtinantį pažymėjimą);
	3. vadovaujantis įvertintais pretendentų bendraisiais gebėjimais, sudaroma konkursinė pretendentų eilė. Pirmumo teisę konkursinėje eilėje prioriteto mažėjimo tvarka turi pretendentas:
		1. kurio anglų kalbos lygis yra aukštesnis;
		2. kuris turi vairuotojo pažymėjimą, leidžiantį vairuoti B kategorijos transporto priemones (be sąlygos vairuoti tik transporto priemones su automatine pavarų dėže);
		3. kuris yra atlikęs nuolatinę privalomąją pradinę karo tarnybą ar baigęs bazinius karinius mokymus;
		4. kurio bendrojo fizinio pasirengimo rezultatai yra aukštesni už jo amžiaus grupei nustatytus reikalavimus, susumavus visus daugiau nei privaloma pretendento surinktus taškus;
		5. kuris prašymą dėl siuntimo į tarnybos įvadinio mokymo kursus išdavimo (atitinkantį nustatytus reikalavimus) pateikė anksčiau.
5. Atrinktiems pretendentams išduodamas siuntimas į tarnybos įvadinio mokymo kursus.

**V SKYRIUS**

**BAIGIAMOSIOS NUOSTATOS**

1. Pretendentų atrankos komisijai priėmus nepalankų pretendentui sprendimą, šis gali būti skundžiamas Lietuvos Respublikos administracinių bylų teisenos įstatymo nustatyta tvarka.
2. Jei per 5 kalendorines dienas po kursų pradžios pretendentas atsisako mokytis, tarnybos Pasieniečių mokykla siūlo Pretendentų atrankos komisijai paskelbti laimėjusiu atranką į atrinktų pretendentų sąrašą nepatekusį, pirmą (prioriteto mažėjimo tvarka) konkursinėje pretendentų eilėje esantį pretendentą, atitinkantį nustatytus reikalavimus.
3. Sudaryta pretendentų konkursinė eilė yra siejama su tarnybos Pasieniečių mokyklos kursantų reitingu. Kursantų reitingo nustatymo tvarką reglamentuoja Valstybės sienos apsaugos tarnybos prie Lietuvos Respublikos vidaus reikalų ministerijos Pasieniečių mokyklos kursantų ir kvalifikacijos tobulinimo renginių dalyvių veiklos organizavimo tvarkos aprašas, patvirtintas tarnybos vado 2018 m. lapkričio 23 d. įsakymu Nr. 4-519 „Dėl Valstybės sienos apsaugos tarnybos prie Lietuvos Respublikos vidaus reikalų ministerijos Pasieniečių mokyklos kursantų ir kvalifikacijos tobulinimo renginių dalyvių veiklos organizavimo tvarkos aprašo patvirtinimo“.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_